Jyväskylässä 19 uimarannan lakkautustoimet ovat paraikaa käynnissä. Lakkautettavilta uimarannoilta tullaan poistamaan muun muassa laiturit ja uimakopit. Rannat palaavat luonnontilaan.

Lakkautettavien uimarantojen pukukopit, kalusteet ja laiturit tullaan poistamaan uimakauden alkuun, 15. kesäkuuta mennessä. Rantoja ei myöskään enää siistitä tai huolleta.

Uimarantojen lakkauttaminen on osa Jyväskylän kaupungin viherpalvelujen ylläpidon säästötarpeesta. Säästöt toteutetaan karsimalla palveluverkostoa siten, että vuoden 2014 aikana saavutetaan 170 000 euron säästöt.

Uimarantoja on karsittu niiden sijainnin ja käyttäjämäärän mukaan.

– On pyritty siihen, että ne jäljelle jäävät uimarannat ovat niitä joilla on eniten käyttöä. Jos joku uimaranta lakkaa, ei se tee siitä uimapaikasta sen alempi arvoisempaa, kertoo Jyväskylän kaupungin ylläpitohortonomi Tarja Ylitalo.

Uimarantojen lisäksi lakkautetaan 17 leikkipuistoa, 12 oleskelupuistoa sekä kaksi järveen sijoitettua matonpesupaikkaa.

Rannat eivät lopu kesken

Ylläpitohortonomi Tarja Ylitalo muistuttaa, että vaikka 19 rantaa lakkautetaan, jäljelle jää 34 kaupungin ylläpitämää uimarantaa. Lakkautettavia uimarantoja voi edelleen käyttää, omalla vastuulla.

– Kyllä Jyväskylässä uimaan pääsee. Ihmisillä on vara valita, että haluaako mennä sellaiselle luonnonvaraiselle rannalle vai sellaiselle missä on vessat ja pukukopit.